Siracusa

Siracusa (Sarausa en siciliano) ye una comuna italiana, capital d'o libre consorcio comunal de Siracusa, en a zona sudoriental d'a isla y rechión de Sicilia, a o canto d'a mar Mediterrania. Tien una superficie de 204,08 km² y una población de 123.494 habitants en 2007, con una densidat de población de 605,12 hab/km². O suyo termin municipal muga con os termins d'Avola, Canicattini Bagni, Floridia, Melilli, Noto, Palazzolo Acreide, Priolo Gargallo y Solarino. A UNESCO declaró Patrimonio d'a Humanidat o centro de Siracusa y la necropoli rocosa de Pantalica en 2005. Toponimia En a epoca d'influencia d'a Corona d'Aragón se clamaba Zaragoza de Sicilia por etimolochías populars. En o "Libro de los Emperadors" podemos veyer-ne una eixemplo: Historia A ciudat de Siracusa la fundoron chents procedents d'a ciudat griega de Corinto en o sieglo VIII aC, formando asinas parte d'a Magna Grecia. Yera a segunda colonia griega en Sicilia, dimpués de Naxos. Pronto a ciudat inició una expansión, fundando ella tamién colonias amanatas a Siracusa. En o suyo periodo de mayor esplendor, Siracusa estió baixo o dominio d'os Tirans de Siracusa, dica a suya conquiesta por l'Antiga Roma, en 212 aC. Dimpués d'a caida de l'Imperio romano, Siracusa, chunto con toda Sicilia, la dominoron os ostrogodos, dica a suya conquiesta por Belisario, o 31 d'aviento de 535; en o sieglo IX la conquerioron os arabes, en 878. Fue recoquerita en 1038 por o cheneral bizantín Chorche Manizes y perdita de nuevo en 1043. En 1085 la conquirió Roberto Guiscardo, y en 1194, Henrique VI d'o Sacro Imperio Romano Chermanico, ta ser incorporata a lo Reino de Nápols. En o sieglo XIII, Siracusa estió aliata a la Corona d'Aragón ta la conquiesta de Sicilia, y os reis d'Aragón le concedioron por iste motivo privilechios. A ciudat padeixió tierratremos en 1543 y 1693, y una plaga en 1729. Fue reconstruita seguntes o barroco seciliano. Una epidemia de colera en 1837 provocó una sublevación contra os Borbons que ocupaban o Reino de Nápols, y Siracusa perdió a seu d'a capitalidat d'a suya provincia, tresladata ta Noto; recuperó a capitalidat en 1865, dimpués d'a Unificación d'Italia. En 1943, en a Operación Husky, en a Segunda Guerra Mundial, bombardioron Siracusa tanto as tropas d'os Aliaus como as d'o Tercer Reich. Referencias Vinclos externos Se veigan as imáchens de Commons sobre Siracusa.